
	Ταξιδεύοντας…

Μια ζωή στα επείγοντα

της ψυχής και του πνεύματος

του Ανδρέα Γρηγορίου
στο Σπίτι της Κύπρου

Την Τρίτη 10 Μαΐου 2016 παρουσιάστηκε στο Σπίτι της Κύπρου το βιβλίο του Ανδρέα Γρηγορίου, Ταξιδεύοντας…Μια ζωή στα επείγοντα της ψυχής και του πνεύματος που κυκλοφορεί από τις εκδόσεις Andy’s Publishers. Το εξώφυλλο φιλοτέχνησε ο ζωγράφος Εδουάρδος Σακαγιάν.

Ένα βιβλίο βγαλμένο από τις εμπειρίες μιας ζωής, από τα μύχια της ψυχής του συγγραφέα είπε για την έκδοση η Μορφωτικός Σύμβουλος καλωσορίζοντας τους παρευρισκομένους.
 Για το βιβλίο και τον συγγραφέα μίλησε ο καθηγητής κ. Μίμης Σοφοκλέους,  Διευθυντής του Ιστορικού Αρχείου και Μουσείου Λεμεσού.
Είναι ευτυχής συγκυρία που οι στίχοι, τα κείμενα, τα μαθήματα που έκανε για δεκαετίες στο σχολείο ως εκπαιδευτικός καθώς και η εν γένει δράση του Ανδρέα Γρηγορίου βρήκαν την απόληξή τους μέσα στις σελίδες ενός βιβλίου για να θυμίζουν ότι ο Πολιτισμός είναι παλαιόθεν η μεγάλη απάντηση στην βαρβαρότητα που θα κυριαρχούσε αν δεν την νικούσαν οι άνθρωποι του πολιτισμού είπε ο κ. Σοφοκλέους στον πρόλογο της ομιλίας του. Με αφορμή το έργο του δημιουργού και τους χώρους που αντιπροσωπεύει επεσήμανε την πολιτιστική ιστορία της γέφυρας που κτίζεται εδώ και αιώνες ανάμεσα στην Κύπρο και την Ελλάδα, με ανθρώπους, θεσμούς και υποδομές, εκτιμώντας ότι οι χιλιάδες Κυπριώτες που σπούδασαν και παρέμειναν ως εργαζόμενοι στην Ελλάδα σε διάφορες πόλεις είναι ατύπως και πρεσβευτές της Κύπρου στον τομέα τους. Συνεχίζοντας υπογράμμισε ότι τα τραγούδια του Ανδρέα Γρηγορίου, με εμβληματικό το τραγούδι το «Ούλα Χαλάλιν του» με τη μελοποίηση που έτυχαν από τον Μιχάλη Βιολάρη ταυτίστηκαν με την Κύπρο και έδωσαν ταυτόχρονα ταυτότητα πολιτισμική στην Κύπρο, ιδιαίτερα στην Ελλάδα στην οποία, «εκτός του ότι το κυπριακό δεν πουλούσε», παρέμενε για δεκαετίες για τους περισσότερους Έλληνες, ένας «άγνωστος πολιτισμικός τόπος».
Στην αντιφώνησή του ο συγγραφέας ευχαρίστησε θερμά όλους όσοι συνετέλεσαν στην έκδοση του βιβλίου καθώς και στη διοργάνωση της εκδήλωσης και έκανε μια σύντομη αναδρομή σε γεγονότα και εμπειρίες που τον σημάδεψαν στην πορεία της ζωής του.
Αποσπάσματα από το βιβλίο διάβασαν η μαθήτρια Ε΄ Δημοτικού Φραγκίσκη Χ. Καστρινέλλη και οι φιλόλογοι κ. Άσπα Αρώνη και κ. Δέσποινα Μουφλουζέλη.

Η χορωδία του Πολιτιστικού Συλλόγου «Η Κύπρος» παρουσίασε σύντομο καλλιτεχνικό πρόγραμμα και η Κωνσταντίνα ερμήνευσε νέα τραγούδια του μουσικοσυνθέτη Βασίλη Βιολάρη σε στίχους του Ανδρέα Γρηγορίου. Στο πιάνο ο μουσικοσυνθέτης και στο μπουζούκι ο Ανδρέας Χαραλάμπους.

